ai4bharat/Pralekha huggingface dataset:
பிரதமர் அலுவலகம்
சுவிட்சர்லாந்தின் ஜெனீவாவில் உலக சுகாதார சபையின் 76-வது அமர்வில் பிரதமர் உரையாற்றினார்
சுவிட்சர்லாந்தின் ஜெனீவாவில் உலக சுகாதார சபையின் 76-வது அமர்வில் பிரதமர் திரு நரேந்திர மோடி காணொலி காட்சி மூலம் இன்று உரையாற்றினார்.
இந்நிகழ்வில் திரண்டிருந்தோரிடையே உரையாற்றிய பிரதமர், அனைவருக்கும் அன்பான வாழ்த்துகளை தெரிவித்தார். 75 ஆண்டுகளாக உலகிற்கு சேவையாற்றும் வரலாற்றுச் சிறப்புமிக்க இலக்கை நிறைவு செய்ததற்காக உலக சுகாதார அமைப்புக்கு வாழ்த்து தெரிவித்த அவர், இந்த அமைப்பு 100 வருட சேவையை எட்டுகின்ற, அடுத்த 25 ஆண்டுகளுக்கான இலக்குகளை நிர்ணயிக்கும் என்று தாம் நம்புவதாக கூறினார்.
சுகாதாரப் பாதுகாப்பில் உலக நாடுகளிடையே அதிக ஒத்துழைப்பு இருக்க வேண்டியதன் அவசியத்தை கொரோனா தொற்று நமக்குக் உணர்த்தியது என்றும் சர்வதேச சுகாதாரக் கட்டமைப்பில் உள்ள பல இடைவெளிகளை நமக்கு எடுத்துக்காட்டியது என்றும் கூறிய பிரதமர், சர்வதேச அமைப்புகளில் விரிவாக்கத்தை ஏற்படுத்த கூட்டு முயற்சி தேவை என்றார்.
சர்வதேச சுகாதார சமத்துவத்தை அதிகரிக்க வேண்டியதன் அவசியத்தையும் கொரோனா தொற்று எடுத்துக்காட்டியது என்று அவர் கூறினார். அந்த நெருக்கடியான காலத்தில் இந்தியா சர்வதேச ஒத்துழைப்புக்கான தனது உறுதிப்பாட்டை வெளிப்படுத்தியது என்றும், ஏறத்தாழ 300 மில்லியன் தடுப்பூசி டோஸ்களை 100 நாடுகளுக்கு அனுப்பியது என்றும் தெரிவித்தார். அனைவருக்கும் அனைத்து வளங்களும் சமமாகக் கிடைப்பதில், வரவிருக்கும் ஆண்டுகளில் உலக சுகாதார அமைப்பு முன்னுரிமை அளிக்கும் என்று நான் உறுதியாக நம்புகிறேன்.
இந்தியாவின் பாரம்பரிய அறிவானது, உடல் நலம் மட்டும் ஆரோக்கியமல்ல என்று கூறுகிறது என்பதை சுட்டிக்காட்டிய பிரதமர், நாம் நோயிலிருந்து விடுபடுவது மட்டுமின்றி ஆரோக்கியத்தை நோக்கி ஒரு படி மேலே செல்ல வேண்டும் என்றார். யோகா, ஆயுர்வேதம், தியானம் போன்ற பாரம்பரிய முறைகள், உடல், மன மற்றும் சமூக ஆரோக்கியத்தின் அம்சங்களைக் குறிக்கின்றன என்று அவர் தெரிவித்தார். உலக சுகாதார அமைப்பின் பாரம்பரிய மருத்துவத்திற்கான முதல் சர்வதேச மையம் இந்தியாவில் நிறுவப்படுவதற்காகவும், சர்வதேச சிறுதானிய ஆண்டு மூலம் சிறுதானியங்களின் முக்கியத்துவத்தை உலகம் அங்கீகரித்ததற்காகவும் தாம் மகிழ்ச்சியடைவதாக அவர் மேலும் கூறினார்.
இந்த ஆண்டு இந்தியாவின் ஜி-20 தலைமைப் பொறுப்பில், ''ஒரே பூமி, ஒரே குடும்பம், ஒரே எதிர்காலம்'' என்ற கருப்பொருளுடன் நாங்கள் பணியாற்றி வருகிறோம் என்று குறிப்பிட்ட பிரதமர், நல்ல ஆரோக்கியத்திற்கான பார்வை ''ஒரே பூமி ஒரு ஆரோக்கியம்'' என்பதாகும் என்றார். ஒட்டுமொத்த சுற்றுச்சூழலும் ஆரோக்கியமாக இருந்தால்தான் அனைவரும் ஆரோக்கியமாக இருக்க முடியும். எனவே, நமது கவனம் மனிதர்களோடு மட்டும் முடிந்துவிடவில்லை. இது விலங்குகள், தாவரங்கள் மற்றும் சுற்றுச்சூழல் உள்பட முழு சுற்றுச்சூழல் அமைப்பையும் உள்ளடக்கியிருக்கிறது என்று அவர் கூறினார்.
உலகின் மிகப்பெரிய சுகாதாரக் காப்பீட்டுத் திட்டமான ஆயுஷ்மான் பாரத் அல்லது சுகாதார உள்கட்டமைப்பைப் பெருமளவில் மேம்படுத்துவது, லட்சக்கணக்கான குடும்பங்களுக்கு சுகாதாரம் மற்றும் குடிநீர் வழங்குவது என எங்களின் முயற்சிகள் கடைக்கோடி மக்களின் ஆரோக்கியத்தை மேம்படுத்துவதை நோக்கமாகக் கொண்டுள்ளன என்று பிரதமர் உறுதிபட தெரிவித்தார்.
அனைவரின் ஆரோக்கியத்தையும் மேம்படுத்த 75 ஆண்டு காலம் பணியாற்றியதற்காக உலக சுகாதார அமைப்பைப் பாராட்டுவதாகவும், சவால்கள் நிறைந்த எதிர்காலத்தில் இதன் பங்கு இன்னும் முக்கியமானதாக இருக்கும் என்றும் தெரிவித்த பிரதமர், ஆரோக்கியமான உலகத்தை உருவாக்குவதற்கான ஒவ்வொரு முயற்சிக்கும் உதவ இந்தியா உறுதிபூண்டுள்ளது என்று கூறி தமது உரையை நிறைவு செய்தார்.
சிறப்பு சேவைகள் மற்றும் கட்டுரைகள்
கல்பாக்கம் அணுமின் நிலைய வளாகத்தில் கலை, இலக்கிய நிகழ்வுகளுடன் நாளை தூய்மை இயக்கம்
சென்னை அருகே கல்பாக்கத்தில் உள்ள இந்திராகாந்தி அணு ஆராய்ச்சி மற்றும் அணுமின் நிலைய வளாகத்தில் நாளை  தூய்மை இயக்கம் நடத்தப்படுகிறது. ராமன் விளைவுகளை கண்டுபிடித்த இயற்பியல் விஞ்ஞானி சர்.சி.வி.ராமனின் நினைவாக பிப்ரவரி 16 முதல் 28 வரை தூய்மை இருவார விழா நடத்தப்படுகிறது. இதன் ஒருபகுதியாக கல்பாக்கத்தில் உள்ள அணுபுரத்தில் நூற்றுக்கும் அதிகமான பள்ளி மாணவர்கள் சுமார் 200 ஊழியர்கள் பங்கேற்று தூய்மை இயக்கத்தில் ஈடுபட உள்ளனர். மின்னணுக் கழிவுகள் சேகரிக்கப்பட்டு, அவற்றை சுற்றுச்சூழல் மாசுபடாத வகையில், கையாள்வதில் சிறப்பு வாய்ந்த வியாபாரிகளிடம் ஒப்படைக்கப்பட உள்ளன.
தூய்மையை வாழ்க்கையில் நடத்தை முறையாக மாற்றுவது குறித்த விழிப்புணர்வை ஏற்படுத்தும் வீதி நாடகங்களுக்கு ஏற்பாடு செய்யப்பட்டுள்ளது. சுவரொட்டி, கட்டுரை, முழக்கம் எழுதுதல் போன்ற போட்டிகளும் நடத்தப்படவுள்ளன. இவற்றில் வெற்றி பெற்றவர்களுக்கு பரிசுகளும் வழங்கப்படும். இந்த இருவார காலத்தில் அலுவலக வளாகங்கள் தூய்மை செய்யப்பட்டு பயனற்ற பொருட்கள் அகற்றப்பட உள்ளன.
தூய்மை இயக்கத்தின் பகுதியாக ஒருமணிநேரத்திற்கு 500 லிட்டர் வரை தூய்மைப்படுத்தும் திறன்கொண்ட தண்ணீர் கொள்கலன்கள் கிராமங்களுக்கு வழங்கப்படுவதுடன், ஒப்பந்தத் தொழிலாளர்கள் பயனடையும் வகையில் பயோ கழிப்பறைகள் நிறுவப்படவுள்ளன.
சுகாதாரம் மற்றும் குடும்ப நலத்துறை அமைச்சகம்
கொவிட் அண்மைச் செய்திகள்
நாடு தழுவிய தடுப்பூசி இயக்கத்தின் கீழ் இதுவரை மொத்தம் 220.07 கோடி தடுப்பூசி டோஸ்கள் வழங்கப்பட்டுள்ளன. இதில் 95.12 கோடி இரண்டாம் தவணை தடுப்பூசி டோஸ்களும், 22.38 கோடி முன்னெச்சரிக்கை டோஸ்களும் அடங்கும்.
கடந்த 24 மணி நேரத்தில் 90,529 டோஸ் தடுப்பூசிகள் அளிக்கப்பட்டுள்ளன.
இந்தியாவில் தற்போது 3,468 பேர் கொவிட் தொற்றால் பாதிக்கப்பட்டுள்ளனர். இது 0.01 சதவீதமாகும்.
தொற்றிலிருந்து மீண்டவர்களின் விகிதம் 98.8 சதவீதம்.
கடந்த 24 மணி நேரத்தில் 141 பேர் பாதிப்பிலிருந்து மீண்டுள்ளனர். இதுவரை குணமடைந்தவர்களின் எண்ணிக்கை மொத்தம் 4,41,43,483 பேர்.
கடந்த 24 மணி நேரத்தில் 188 பேருக்கு புதிதாக தொற்று பாதிப்பு உறுதி செய்யப்பட்டுள்ளது.
தினசரி பாதிப்பு விகிதம் 0.14% வாராந்திர பாதிப்பு விகிதம் 0.18%
இதுவரை மொத்தம் 91.01 கோடி சோதனைகள் நடத்தப்பட்டுள்ளன. கடந்த 24 மணி நேரத்தில் 1,34,995 சோதனைகள் நடத்தப்பட்டுள்ளன.
அறிவியல் மற்றும் தொழில்நுட்பத்துறை
சம்பா மாவட்டம் பாலியில் வரும் ஞாயிறன்று தேசம் தழுவிய “பஞ்சாயத்து ராஜ் தின” கொண்டாட்டங்களுக்காக பிரதமர் நரேந்திர மோடி ஜம்மு செல்லவிருக்கிறார்
சம்பா மாவட்டம் பாலியில் வரும் ஞாயிறன்று தேசம் தழுவிய “பஞ்சாயத்து ராஜ் தின” கொண்டாட்டங்களுக்காக பிரதமர் திரு நரேந்திர மோடி ஜம்மு செல்லவிருக்கிறார். ஜம்முவில் இன்று செய்தியாளர்களிடம் இதனைத் தெரிவித்த மத்திய அறிவியல் மற்றும் தொழில்நுட்பத்துறை இணை அமைச்சர்  டாக்டர் ஜிதேந்திர சிங், இந்த நிகழ்ச்சியில் மத்திய அறிவியல் தொழில்நுட்ப அமைச்சகத்தின் சார்பில் பத்துக்கும் அதிகமான அரங்குகள் கண்காட்சி இடம் பெறும் என்றார். இந்தக் கண்காட்சி புதிய தொழில்களுக்கு ஊக்கமளிப்பதோடு நாடு முழுவதும் கிடைக்கக்கூடிய வாழ்வாதாரத்திற்கான புதிய வழிகள் பற்றி விழிப்புணர்வு ஏற்படுத்தவும் உதவும் என்று அவர் கூறினார்.
சம்பா மாவட்டத்தில் 6,408 சதுர மீட்டர் பரப்பில் கரியமில வாயு வெளியேற்றம் இல்லாத சூரிய மின் உற்பத்தி திட்டம் அமைக்கப்பட்டுள்ளது. இதன் பணி சாதனை காலமான 18 நாட்களில் நிறைவடைந்துது. பாலி பஞ்சாய்த்தில் தூய்மையான மின்சாரத்தை இது விநியோகிப்பதோடு 340 வீடுகளுக்கு விளக்கொளியைத் தரும்.
வறுமை மற்றும் விரிவுப்படுத்தப்பட்ட கிராமப்புற வாழ்வாதாரம், ஆரோக்கியமான கிராமம், குழந்தைகளுக்கு உகந்த கிராமம், போதிய தண்ணீர் உள்ள கிராமம் தூய்மையான பசுமை கிராமம். தற்சார்பு அடிப்படைக் கட்டமைப்புள்ள கிராமம் போன்ற மையப் பொருள்கள் அடிப்படையில் இந்தக் கண்காட்சி அமைக்கப்பட்டுள்ளது. அறிவியல் மற்றும் தொழில்நுட்பத்தை கிராமப்புற மேம்பாடு மற்றும் பஞ்சாயத்து ராஜூடன் ஒருங்கிணைக்கும் அரங்குகள் அமைக்கப்பட்டிருப்பது சமானிய மக்களுக்கு பயன் தரும் என்று அமைச்சர் டாக்டர் ஜிதேந்திர சிங் கூறியுள்ளார்.
மேலும் விவரங்களுக்கு இந்த ஆங்கில செய்திக் குறிப்பைக் காணவுபும் https://pib.gov.in/PressReleasePage.aspx?PRID=1818983
----
((Visitor Counter : 120
ரெயில்வே அமைச்சகம்
செப்டம்பர் மாதத்தில் இதுவரை இல்லாத அளவில், 115.80 மெட்ரிக் டன் சரக்குகளை ஏற்றிச் சென்று இந்திய ரயில்வே சாதனை
இந்திய ரயில்வே மூலம் கொண்டு செல்லப்பட்ட சரக்குகளின் அளவு செப்டம்பர் மாதத்திலேயே இதுவரை இல்லாத வகையில் 2022, செப்டம்பர் மாதத்தில் 115.80 மெட்ரிக் டன்னாக சாதனை படைத்தது. 2021 செப்டம்பர் மாதத்தை விட 9.15% வளர்ச்சி அடைந்துள்ளது. இதன் மூலம் தொடர்ந்து 25 மாதங்களாக, ரயில்கள் மூலம் ஏற்றிச் செல்லப்படும் சரக்குகளின் அளவு இதற்கு முன்பு இருந்ததை விட அதிகரித்து சாதனை புரிந்துள்ளது.
6.8 மெட்ரிக் டன் நிலக்கரி, அதைத்தொடர்ந்து 1.2 மெட்ரிக் டன் இரும்புத் தாது, 0.4 மெட்ரிக் டன் சிமெண்ட் மற்றும் க்ளிங்கர், 0.3 மெட்ரிக் டன் உரங்கள் உள்ளிட்ட சரக்குகளை ஏற்றி ரயில்வே சாதனை படைத்துள்ளது. நிதியாண்டு 2022-23 இல் ரயில் மூலம் கொண்டு செல்லப்பட்ட வாகனங்களின் எண்ணிக்கை அதிகரித்ததும் மற்றொரு சிறப்பம்சமாக அமைந்தது. முந்தைய நிதியாண்டின் இதே காலகட்டத்தில் 1575 ரேக்குகள் கொண்டு செல்லப்பட்டதுடன் ஒப்பிடுகையில், நிதியாண்டு 2022-23 இல் 2,712 ரேக்குகள் கொண்டு செல்லப்பட்டு, 72.2% வளர்ச்சியைப் பதிவு செய்தன.
ஏப்ரல் 1, 2022 முதல் செப்டம்பர் 30, 2022 வரை ரயில்களில் கொண்டு செல்லப்பட்ட மொத்த சரக்குகளின் அளவு 736.68 மெட்ரிக் டன் ஆகும். இது 2021-22 இன் அளவான 668.86 மெட்ரிக் டன்னை விட 10.14% அதிகம்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்: https://www.pib.gov.in/PressReleasePage.aspx?PRID=1864318
சுகாதாரம் மற்றும் குடும்ப நலத்துறை அமைச்சகம்
கொவிட்-19 பற்றிய அண்மைத் தகவல்
நாடு தழுவிய கொவிட் தடுப்பூசித் திட்டத்தின் கீழ் இதுவரை 84.15 கோடி தடுப்பூசி டோஸ்கள் செலுத்தப்பட்டுள்ளன.
தற்போது தொற்று பாதிப்பு 1% க்கும் குறைவாகவே உள்ளன, தற்போது 0.89%; மார்ச் 2020 க்குப் பிறகு மிகக் குறைவு
இந்தியாவின் தற்போதுள்ள பாதிப்பு 3,00,162 ஆக உள்ளது; இது 188 நாட்களில் குறைந்தது
கடந்த 24 மணி நேரத்தில் 31,382 பேர் புதிதாகப் பாதிக்கப்பட்டுள்ளனர்.
குணமடைந்தவர்களின் விழுக்காடு 97.78%. மார்ச் 2020 முதல் அதிகபட்சம்.
கடந்த 24 மணி நேரத்தில் 32,542 பேர் குணமடைந்துள்ளனர். இதுவரை மொத்தம் 3,28,48,273 பேர் குணமடைந்துள்ளனர்.
வாராந்திர தொற்று உறுதி விழுக்காடு  91 நாட்களாக 3%க்கும் குறைவாக உள்ளது.
தினசரி தொற்று உறுதி வீதம்  25 நாட்களாக 3%க்கும் குறைவாக உள்ளது.
இந்தியாவில் இதுவரை மேற்கொள்ளப்பட்டுள்ள மொத்த பரிசோதனைகளின் எண்ணிக்கை 55.99 கோடியாகும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1757517
பாதுகாப்பு அமைச்சகம்
அருணாச்சலப் பிரதேசத்தில் பாதுகாப்பு முக்கியத்துவம் வாய்ந்த பகுதிகளை இணைக்கும் முக்கிய சாலையை மிகக் குறுகிய காலத்திற்குள் உருவாக்கியுள்ளது எல்லைப்பகுதி சாலைகளுக்கான அமைப்பு
நாடு தழுவிய அளவில் பொது முடக்கம் அமல்படுத்தப்பட்டு வந்துள்ள போதிலும் அருணாச்சலப் பிரதேச மாநிலத்தில் பாதுகாப்பு முக்கியத்துவம் வாய்ந்த தகவல் தொடர்பு வசதியை இணைக்கும் வகையில் சுபன்ஸ்ரீ ஆற்றின் மீது டாபோரிஜோ பாலத்தை எல்லைப்பகுதி சாலைகளுக்கான அமைப்பு உருவாக்கியுள்ளது. கொரோனா வைரஸ் தாக்குதலுக்கு எதிரான முன்னெச்சரிக்கை நடவடிக்கைகளைக் கருத்தில் கொண்டு இந்த கட்டுமானம் நிறைவேற்றப்பட்டுள்ளது.
எல்லைப்புறச் சாலைகளுக்கான 23வது பணிக்குழு கடந்த மார்ச் 17ம் தேதி அன்று இந்த பாலத்திற்கான கட்டுமானப் பணிகளைத் தொடங்கியது. 27 நாட்களுக்குப் பிறகு இந்தப் பாலம் முழுமைபெற்றது. தாங்கு தூண்களும் பாதுகாப்பாக நிறுவப்பட்டன. 24 டன் எடையை தாங்கும் பாலம் என்பதில் இருந்து 40 டன் எடையைத் தாங்கும் பாலமாக இது மேம்படுத்தப்பட்டுள்ளது. இதன் மூலம் ராணுவத் தேவைகளுக்கு மட்டுமின்றி சுபன்ஸ்ரீ மேற்கு மாவட்டத்தின் உள்கட்டமைப்புக்கான எதிர்காலத் தேவைகளையும் நிறைவு செய்ய வழியேற்பட்டுள்ளது.
காணொலி காட்சி நிகழ்ச்சியின் மூலம் அருணாச்சல் பிரதேச மாநில முதல்வர் திரு. பெமா காண்டு இன்று பாலத்தை திறந்து வைத்தார். பாலத்தின் மீதான போக்குவரத்து இன்று முதல் தொடங்கியது.
பாதுகாப்பான முறையிலும் விரைவாகவும் இந்தப் பாலம் கட்டி முடிக்கப்பட்டது. எல்லைப்புற சாலை அமைப்பு, பாதுகாப்புத் துறை அமைச்சகம் மற்றும் அருணாச்சலப் பிரதேச மாநில அரசு ஆகியவற்றுக்கு இடையிலான தங்குதடையற்ற ஒத்துழைப்பிற்கு இது சான்றாக உள்ளது..
(Visitor Counter : 152
பிரதமர் அலுவலகம்
உத்தர பிரதேச மாநிலம் எடாவில் நடைபெற்ற விபத்துக்கு பிரதமர் இரங்கல்
விபத்தில் உயிர் இழந்தவர்கள் குடும்பத்தினருக்கு ரூ.2 லட்சம் நிவாரணம் அறிவிப்பு
உத்தர பிரதேச மாநிலம் எடா நகரத்தில் ஏற்பட்ட விபத்தில் உயிர் இழந்தவர்களுக்கு பிரதமர் திரு. நரேந்திர மோடி இரங்கல் தெரிவித்துள்ளார்.
இந்த விபத்தில் உயிர் இழந்தவர்கள் குடும்பத்தினருக்கு ரூ.2 லட்சமும் படுகாயம் அடைந்தவர்களுக்கு ரூ.50,000-மும் இழப்பீடாக வழங்கப்படும் என்று பிரதமர் அறிவித்துள்ளார். இந்த இழப்பீடு பிரதமர் தேசிய பேரிடர் நிவாரண நிதியில் இருந்து வழங்கப்படும்.
“உத்தர பிரதேச மாநிலம் எடா நகரத்தில் ஏற்பட்ட விபத்தில் தனக்கு அன்புக்குரியவர்களை இழந்தவர்களுக்கு எனது இரங்கல்கள். இந்த விபத்தில் படுகாயம் அடைந்தவர்கள் விரைவில் குணமடையட்டும்.”, என்று பிரதமர் தனது இரங்கல் செய்தியில் கூறியுள்ளார்.
சிறப்பு சேவைகள் மற்றும் கட்டுரைகள்
அஞ்சலக ஆயுள் காப்பீடு விற்பனைக்கான முகவர்கள் தேர்வுக்கு நேர்காணல்
அஞ்சலகங்களின் முதுநிலை கண்காணிப்பாளர் அலுவலகம், தாம்பரம் கோட்டம், சென்னை -600 045 என்ற முகவரியிலுள்ள தாம்பரம் தலைமை அஞ்சலகத்தின் முதலாவது தளத்தில் 11.05.2022 அன்று காலை 11 மணிக்கு அஞ்சலக ஆயுள் காப்பீடு விற்பனைக்கான முகவர்கள் தேர்வுக்கான நேர்காணல் நடைபெறும். ஆர்வமுள்ளவர்கள் கீழ்காணும் தகுதிக்கான மூல சான்றிதழ்கள் மற்றும் ஆவணங்களுடன் நேர்காணலில் பங்குபெறலாம்.
தகுதிக்கான நிபந்தனைகள் :
- இந்திய கல்வி நிறுவன வாரியம் ஒன்றினால் அங்கீகரிக்கப்பட்ட 10 ஆம் வகுப்பு அல்லது அதற்கு சமமான தேர்வில் விண்ணப்பதாரர் தேர்ச்சி பெற்றிருக்க வேண்டும்.
- நேர்காணல் நடைபெறும் தேதியில் விண்ணப்பதாரரின் வயது குறைந்த பட்சம் 18 ஆகவும் அதிகபட்சம் 50 ஆகவும் இருக்கலாம்.
- வேலைவாய்ப்பில்லாத, சுயவேலை செய்கின்ற இளைஞர்கள், ஏதாவது ஒரு காப்பீட்டு நிறுவனத்தின் முன்னாள் முகவர்கள், முன்னாள் ராணுவத்தினர், அங்கன்வாடி பணியாளர்கள், மகளிர் மண்டல பணியாளர்கள், ஓய்வுபெற்ற ஆசிரியர்கள், சுயஉதவி குழுக்கள், ஊராட்சி தலைவர், ஊராட்சி மன்ற உறுப்பினர்கள் உள்ளிட்டோர் விண்ணப்பிக்க தகுதியானவர்கள்.
- இது அரசு வேலை அல்ல. முழுமையாக கமிஷன் அடிப்படையிலான பணியாகும்.
- தேர்வு செய்யப்படுவோர் தேசிய சேமிப்பு சான்றிதழ் அல்லது குடியரசு தலைவரின் பெயரில் உறுதியளிக்கப்பட்ட கிசான் விகாஸ் பத்திரம் வடிவில் ரூ.5,000 காப்பீட்டு தொகையாக செலுத்தவேண்டும். தற்காலிக உரி்ம கட்டணமாக ரூ. 50 செலுத்தவேண்டும்.
- விண்ணப்பதாரர் பாஸ்போர்ட் அளவிலான ஒரு புகைப்படம், பான் அல்லது ஆதார் அட்டையின் நகல், கல்வித்தகுதி சான்றிதழ்களின் நகல்கள் ஆகியவற்றை கொண்டுவரவேண்டும்.
- பயணப்படி அல்லது உணவுப்படி வழங்கப்படமாட்டாது.
பொருளாதார விவகாரங்களுக்கான மத்திய அமைச்சரவைக் குழு
7 மாநிலங்களில் 13 புதிய கேந்திரிய வித்யாலயா பள்ளிகளைத் தொடங்கவும், மத்தியப் பிரதேசத்தின் ரட்லம் மாவட்டம் அலோட்டில் 2-வது ஜவஹர் நவோதயா வித்யாலயா தொடங்கவும் மத்திய அமைச்சரவை அனுமதி
பிரதமர் திரு.நரேந்திர மோடி தலைமையில் நடைபெற்ற பொருளாதார விவகாரங்களுக்கான அமைச்சரவைக் குழு கூட்டத்தில், 7 மாநிலங்களில் 13 புதிய கேந்திரிய வித்யாலயா பள்ளிகளைத் தொடங்கவும், மத்தியப் பிரதேசத்தின் ரட்லம் மாவட்டம் அலோட்டில் 2-வது ஜவஹர் நவோதயா வித்யாலயா தொடங்கும் திட்டத்திற்கு ஒப்புதல் அளிக்கப்பட்டது.
இந்த 13 பள்ளிகள், பாண்டா , வாசிம் , சக்பி கரோங் , பார்பம் , நவாடா , மிர்ஜாப்பூர் , பாதோஹி , பலமாவோ , சித்திப்பேட் , குடமலகுண்டே , சி.ஐ.எஸ்.எஃப் சூரஜ்பூர்  தேவ்குண்ட்  மற்றும் பாவோலி  ஆகிய இடங்களில் அமையும்.
இதுதவிர, மத்தியப் பிரதேச மாநிலம் ரட்லம் மாவட்டத்தில் உள்ள அலோட்டில் கூடுதலாக ஒரு ஜவஹர் நவோதயா வித்யாலயா பள்ளியை ஏற்படுத்தவும் பொருளாதார விவகாரங்களுக்கான அமைச்சரவைக் குழு ஒப்புதல் அளித்துள்ளது.
மத்தியப் பிரதேச மாநிலத்தின் ரட்லம் மாவட்டம், ஷெட்யூல்டு வகுப்பினர் மற்றும் ஷெட்யூல்டு பழங்குடியின மக்கள் அதிகம் வசிக்கும் பகுதியாக உள்ளது. அத்துடன் இம்மாவட்டத்தில் கூடுதலாக ஜவஹர் நவோதயா வித்யாலயா ஏற்படுத்த வேண்டும் என்ற கோரிக்கையும் வலுத்து வந்தது. அனைத்திற்கும் மேலாக, இந்தப் பள்ளியை அமைக்கத் தேவையான நிலம் மற்றும் தற்காலிக இடத்தை வழங்கத் தயாராக இருப்பதாக மாநில அரசும் தெரிவித்துள்ளது.
கூடுதல் விவரங்களுக்கு www.pib.nic.in என்ற இணையதளத்தை பார்க்கவும்
(Visitor Counter : 112
அறிவியல் மற்றும் தொழில்நுட்பத்துறை
இந்திய பெருங்கடல், அரபிக் கடல், வங்கக் கடலில் பருவநிலை மாற்றத்தால் வருங்காலத்தில் அலைகளின் சீற்றம் மிக அதிகமாக இருக்கக்கூடும்: விஞ்ஞானிகள் கணிப்பு
இந்திய பெருங்கடல், அரபிக் கடலின் வடக்கு பகுதி மற்றும் மத்திய வங்கக் கடலில் வரும் காலங்களில் அலைகளின் சீற்றம் மிக அதிகமாக இருக்கக் கூடும் என்று சமீபத்திய ஆய்வு ஒன்று தெரிவிக்கிறது. இதன் மூலம் உரிய நேரத்தில் எச்சரிக்கை விடுக்கப்படுவதுடன், சரியான திட்டமிடலால் கடலோர பகுதிகளில் உயிர் மற்றும் உடைமைகளில் மிகப்பெரிய தாக்கம் ஏற்படுத்துவதிலிருந்து தடுக்க முடியும்.
பருவநிலை மாறிவரும் சூழலில், அண்மைக் காலங்களில் அடிக்கடி அலைகளின் சீற்றம் அதிகரித்து வருவது, கடலோர மக்களின் வாழ்வாதாரம், உள்கட்டமைப்பு மற்றும் கடல் சார்ந்த நடவடிக்கைகளில் பெரும் தாக்கத்தை ஏற்படுத்தக்கூடும். பருவநிலை மாற்றத்தால் ஏற்படும் அலைகளின் சீற்றம், மற்றும் அதன் பாதிப்பு பிராந்திய மற்றும் சர்வதேச அளவில் பாதிப்பை ஏற்படுத்தி வருகின்றது. எனவே உரிய நேரத்தில் எச்சரிக்கை விடுக்கவும், கடல்சார் திட்டமிடல் மற்றும் மேலாண்மைக்கும் எதிர்காலத்தில் ஏற்படக்கூடிய மாற்றங்கள் குறித்த மேம்பட்ட புரிதல் அவசியமாகிறது.
தில்லி தேசிய தொழில்நுட்ப கழகத்தின் செயல்முறை அறிவியல் துறை, கரக்பூர் இந்திய தொழில்நுட்பக் கழகம் மற்றும் ஐதராபாத்தின் பெருங்கடல் தகவல் சேவைகளுக்கான இந்திய தேசிய மையம் ஆகியவற்றின் விஞ்ஞானிகள் குழு இந்திய பெருங்கடலில் எதிர்காலத்தில் அலைகளின் சீற்றம் மிக அதிகமாக இருக்கக்கூடும் என்று கணித்துள்ளது. ‘கிளைமேட் டைனமிக்ஸ்' என்ற சஞ்சிகையில் விஞ்ஞானிகளின் ஆராய்ச்சி வெளியிடப்பட்டுள்ளது.
இந்திய அரசின் அறிவியல் மற்றும் தொழில்நுட்பத் துறையின் கீழ் இயங்கும் அறிவியல் ஆராய்ச்சி மற்றும் பொறியியல் வாரியத்தின் ஆதரவோடு இந்த ஆய்வு மேற்கொள்ளப்பட்டிருப்பது குறிப்பிடத்தக்கது.
PIB Headquarters
ஊழியர் வருங்கால வைப்பு நிதி அலுவலகத்தின் குறைதீர்ப்பு முகாம்
ஊழியர் வருங்கால வைப்பு நிதித் திட்டத்தின் சந்தாதாரர்கள் மற்றும் நிறுவனங்களின் குறைகளையும், புகார்களையும் கேட்டறிவதற்காக ஜூலை 10 ஆம் தேதியன்று சென்னையில் குறைதீர்ப்பு முகாம் ஒன்று நடைபெறுகிறது. ஊழியர் வருங்கால வைப்பு நிதி பிராந்திய அலுவலகம் ஏற்பாடு செய்துள்ள இந்த முகாம் எண்- 37, ராயப்பேட்டை நெடுஞ்சாலை, சென்னை – 14 என்ற முகவரியில் உள்ள பிராந்திய அலுவலகத்தில் நடைபெறுகிறது.
சந்தாதாரர்கள், உறுப்பினர்கள், ஓய்வூதியதாரர்கள் ஜூலை 10 ஆம் தேதியன்று காலை 10.30 முதல் பிற்பகல் 1 மணி வரையும், நிறுவனங்கள் பிற்பகல் 3 மணி முதல் மாலை 4 மணிவரையும், விலக்கு அளிக்கப்பட்ட அமைப்புகள் மாலை 4 மணி முதல் 5 மணி வரையும் கலந்து கொண்டு தமது குறைகளைத் தெரிவிக்கலாம்.
நீண்ட நாட்களாக நிலுவையில் உள்ள தமது குறைகள் மற்றும் பிற ஆலோசனைகளைத் தெரிவிக்க விரும்பும் சந்தாதாரர்களும், நிறுவனங்களும், தமது பி.எஃப் எண், கணக்கு எண், குறையின் தன்மை ஆகியவற்றை குறிப்பிட்டு வருங்கால வைப்பு நிதி அலுவலகத்தின் மக்கள் தொடர்பு அதிகாரியிடம் ஜூலை 3 ஆம் தேதியோ அல்லது அதற்கு முன்பாகவோ பதிவு செய்து கொள்ள வேண்டும். இந்தத் தகவலை சென்னை பிராந்திய வருங்கால வைப்பு நிதி ஆணையர் திரு சலீல் சங்கர் வெளியிட்டுள்ள செய்திக்குறிப்பில் தெரிவித்துள்ளார்.
PIB Headquarters
சுங்கவரி குறித்த சிபிஐ வழக்கில் மோசடியாளர்களுக்குத் தண்டனை
சுங்கவரி தொடர்பாக சிபிஐ தொடர்ந்த மோசடி வழக்கில் சென்னை எழும்பூர் கூடுதல் முதன்மை பெருநகர மேஜிஸ்ட்ரேட் திரு ஏ எம் ரவி, ஒரு நிறுவனம் மற்றும் 3 நபர்களுக்கு நேற்று தண்டனை வழங்கி தீர்ப்பு அளித்தார்.
ஜென்ரல் இம்போர்ட்ஸ் இந்தியா பிரைவேட் லிமிடெட் என்ற நிறுவனமும், அதன் நிர்வாக இயக்குனர் ஸ்ரீசந்த் தல்ரேஜா, அதன் இயக்குனர் ரீத்தேஷ் தல்ரேஜா மற்றும் சுங்கவரி முகவர் கே குப்புசாமி ஆகியோர் போலியான மற்றும் தரம் குறைந்த மருந்துகளை போலி ஆவணங்கள் மூலம் தகுந்த உரிமங்கள் இன்றி, நாட்டுக்குள் இறக்குமதி செய்ய குற்றச் சதித்திட்டம் தீட்டியதாக சிபிஐ 2009-ஆம் ஆண்டு செப்டம்பர் மாதம் வழக்கு பதிவு செய்தது.
இந்த வழக்கு, மருந்துகள் மற்றும் அழகு சாதனப்பொருட்கள் சட்டம் 1940, சுங்கவரிச்சட்டம் 1962 ஆகியவற்றின்கீழ் தொடுக்கப்பட்டது.
விசாரணை முடிந்து நேற்று அளிக்கப்பட்ட தீர்ப்பில் ஜெனர்ல் இம்போர்ட் நிறுவனத்துக்கு ரூ.20,000 அபராதமும், மற்ற மூவருக்கும் இரண்டு ஆண்டு கடுங்காவல் தண்டனையுடன் தலா ரூ.20,000 அபராதமும் விதிக்கப்பட்டது.
சென்னை சிபிஐ காவல் கண்காணிப்பாளர் இன்று வெளியிட்ட செய்திக்குறிப்பு இதனைத் தெரிவிக்கிறது.
ஐஃஎப்எஸ்சி ஆணையம்
நிலையான நிதி தொடர்பான நிபுணர் குழு அமைப்பு
இந்தியாவில் உள்ள சர்வதேச நிதி சேவைகள் மையங்களில்  நிதி சேவைகள், திட்டங்கள் மற்றும் நிதி நிறுவனங்களை மேம்படுத்தி சீரமைப்பதற்காக சர்வதேச நிதி சேவைகள் மையங்களின் ஆணையகம் உருவாக்கப்பட்டுள்ளது.
பாரிஸ் ஒப்பந்தத்தின் கீழ் தேசிய அளவில் பெறப்பட்ட பங்களிப்புகளின் அடிப்படையில் பருவ நிலை குறித்த நடவடிக்கைகளில் முன்னிலை வகிப்பதை இந்தியா இலக்காக கொண்டுள்ளது நிரூபணமாகிறது. பருவநிலை மாற்றத்திற்கு தயார்படுத்திக்கொள்ளவும், நடவடிக்கைகளை அதிகரிக்கவும், நிதி ஆதாரங்களை அதிகரிப்பதற்கு சர்வதேச முதலீட்டாளர்களின் ஆக்கபூர்வமான பங்களிப்பு அவசியமாகிறது. இந்தியாவிற்கு அளிக்கப்படும் அந்நிய மூலதனங்களை சீராக வழிநடத்துவதன் மூலம் நிலையான நிதிக்கான சர்வதேச முனையமாக கிஃப்ட்-ஐஎஃப்எஸ்சியை செயல்படுத்த ஆணையகம் திட்டமிட்டுள்ளது.
இதற்குத் தேவையான சூழலை உருவாக்குவதற்காக, நிலையான நிதி முனையத்தை மேம்படுத்துவது சம்பந்தமான அணுகுமுறையை பரிந்துரைக்கவும், இதற்கான திட்டத்தை வடிவமைக்கவும் ஓர் நிபுணர் குழுவை சர்வதேச நிதி சேவைகள் மையங்களின் ஆணையகம் அமைத்துள்ளது. மத்திய சுற்றுச்சூழல், வனம் மற்றும் பருவநிலை மாற்ற அமைச்சகத்தின் முன்னாள் செயலாளர் திரு சி கே மிஸ்ரா தலைமையில் இந்த நிபுணர் குழு அமைக்கப்பட்டுள்ளது. சர்வதேச முகமைகள், தர நிர்ணய அமைப்புகள், கல்வியாளர்கள் மற்றும் ஆலோசகர்கள் அடங்கிய நிலையான நிதி அமைப்புகளை சேர்ந்த தலைவர்கள் இந்தக் குழுவில் இடம்பெற்றுள்ளனர்.
https://ifsca.gov.in/IFSCACommittees என்ற இணையதளத்தில் குழு பற்றிய கூடுதல் தகவல்களைப் பெறலாம்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1759639
தொலைதொடர்பு மற்றும் தகவல் தொழில்நுட்ப அமைச்சகம்
சர்வதேச தொலைத்தொடர்பு போக்குவரத்து இலக்கணம் குறித்த ஆலோசனை அறிக்கையை இந்திய தொலைத்தொடர்பு ஒழுங்குமுறை ஆணையம் வெளியிட்டுள்ளது
சர்வதேச தொலைத்தொடர்பு போக்குவரத்து இலக்கணம் குறித்த ஆலோசனை அறிக்கையை இந்திய தொலைத்தொடர்பு ஒழுங்குமுறை ஆணையம் வெளியிட்டுள்ளது.
சர்வதேச குறுஞ்செய்தி, உள்நாட்டு குறுஞ்செய்தி இலக்கணம் குறித்து பரிந்துரை அளிக்குமாறு தொலைத் தொடர்புத் துறை 30.08.2022 அன்று கேட்டுக்கொண்டு இருந்தது.
தொலைத் தொடர்பு கட்டமைப்பில் உள்ள செயல்பாடு போக்குவரத்து அல்லது தொலைத்தொடர்பு போக்குவரத்து என்று அழைக்கப்படுகிறது. தொலைத்தொடர்பு போக்குவரத்தில் குரல் அழைப்பு, குறுஞ்செய்தி உள்ளிட்ட வகைகள் இடம்பெற்றுள்ளன. மேலும் தொலைத்தொடர்பு போக்குவரத்தில் உள்நாட்டுப் போக்குவரத்து  மற்றும் சர்வதேச போக்குவரத்து அடங்கியுள்ளது.
சர்வதேச போக்குவரத்து ஒருங்கிணைந்த உரிமத்தில் குறிப்பிடப்படவில்லை என்றும் சர்வதேச குறுஞ்செய்தி சர்வதேச போக்குவரத்து என்று ஆணையம் குறிப்பிட்டுள்ளது. அதனால், ஒருங்கிணைந்த உரிம ஒப்பந்தத்தில் சர்வதேச குறுஞ்செய்தி என குறிப்பிடுவதற்கு பதில், சர்வதேச போக்குவரத்து என்று குறிப்பிடப்படும் என்று தெரிவிக்கப்பட்டுள்ளது.
இது தொடர்பாக, சர்வதேச போக்குவரத்து இலக்கணம் குறித்த ஆலோசனை அறிக்கை இந்திய தொலைத்தொடர்பு ஒழுங்குமுறை ஆணையத்தின் இணையதளம்  மூலம் தொலைத்தொடர்புத்துறை உரிமையாளர்களின் கருத்துக்களை தெரிவிக்கலாம் என்று கூறப்பட்டுள்ளது. எழுத்துப்பூர்வமான கருத்துக்களை ஜூன் 13, 2023-க்குள் கூறலாம் என்று குறிப்பிடப்பட்டுள்ளது.
தொலைதொடர்பு மற்றும் தகவல் தொழில்நுட்ப அமைச்சகம்
வரும் ஆண்டுகளில் மேற்கொள்ளப்படவுள்ள தொலைத்தொடர்புத் துறை சீர்திருத்தங்களுக்கு இணங்க தொழில்துறையும் சேவையின் தரத்தை மேம்படுத்த வேண்டும்: மத்திய அமைச்சர் திரு அஸ்வினி வைஷ்ணவ் பேச்சு
வரும் ஆண்டுகளில் நாட்டின் தொலைத்தொடர்புத் துறை மேலும் பல சீர்திருத்தங்களை சந்திக்கும் என்றும், தொழில்துறையும் தனது பங்கிற்கு சேவையின் தரத்தை குறிப்பிட்டதக்க அளவில் மேம்படுத்த வேண்டும் என்றும் மத்திய தொலைத் தொடர்பு, மின்னணு மற்றும் தகவல் தொழில்நுட்பம், ரயில்வே துறை அமைச்சர் திரு அஸ்வினி வைஷ்ணவ் கூறியுள்ளார் . டிஜிட்டல் உள்கட்டமைப்பு வழங்குனர்கள் தொழில்துறையின் பிரதிநிதிகள் அடங்கிய முக்கிய அமைப்பான டிஜிட்டல் உள்கட்டமைப்பு வழங்குனர்கள் சங்கத்தின் வருடாந்திர நிகழ்ச்சியில் நேற்று கலந்து கொண்டு பேசிய அவர் இதனைத் தெரிவித்தார். மத்திய தொலைத் தொடர்புத் துறை இணையமைச்சர் திரு தேவுசிங் சவுகான் மற்றும் இதர பிரமுகர்கள் நிகழ்ச்சியில் பங்கேற்றனர்.
சேவையின் தர அளவுருக்கள் கணிசமாக அதிகரிக்கப்பட வேண்டும் என்றும், இது தொடர்பாக இந்திய தொலைத்தொடர்பு ஒழுங்குமுறை ஆணையத்தை, தொலைத்தொடர்புத் துறை அணுக வேண்டும் என்றும் திரு அஸ்வினி வைஷ்ணவ் தெரிவித்தார். தற்போதைய நிலையை விட சேவையின் தர அளவுருக்களை மூன்று அல்லது நான்கு மடங்கு அதிகரிப்பதற்கு புதிய ஆலோசனை அறிக்கையை இந்திய தொலைதொடர்பு ஒழுங்குமுறை ஆணையத்திடம் சமர்ப்பிக்குமாறு தொலைத்தொடர்பு துறைக்கு அவர் அறிவுறுத்தினார்.
ஐந்தாம் தலைமுறை தொழில்நுட்பத்தின் பயணம் மிகவும் உற்சாகமாக இருக்கும் என்று கூறிய அவர், பல்வேறு நாடுகள் 40 முதல் 50% சேவையை வழங்குவதற்கே பல வருடங்கள் தேவைப்பட்டதை சுட்டிக் காட்டினார். ஆனால் நாம் மிக தீவிரமாக பணியாற்றுவதோடு குறுகிய காலத்திற்குள் 80% சேவை என்ற இலக்கை அரசு நிர்ணயித்திருப்பதோடு, குறைந்தபட்சம் 80%ஐ நாம் நிச்சயம் அடைய வேண்டும் என்றும் அவர் வலியுறுத்தினார்.
நிகழ்ச்சியில் பேசிய இணையமைச்சர் திரு தேவுசிங் சவுகான், வளரும் நாடு என்ற நிலையிலிருந்து இந்தியா வளர்ந்த நாடாக மாறி வருவதாகவும், இதை அடைவதில் தொலைத் தொடர்புத் துறை அளப்பரிய பங்களிப்பை வழங்கும் என்றும் தெரிவித்தார். சுகாதாரம், கல்வி சுரங்கம், போக்குவரத்து, தளவாடங்கள் உள்ளிட்டவற்றை வழங்குவதில் ஐந்தாம் தலைமுறை இணைப்பு மிகப்பெரிய பங்கு வகிக்கும் என்றார் அவர்.
“ஐந்தாம் தலைமுறை மற்றும் அதைக் கடந்த தொழில்நுட்பத்திற்கு கதி சக்தி தொலைநோக்குப் பார்வை” என்பது இந்த ஆண்டு வருடாந்திர நிகழ்வின் கருப்பொருளாகும். நிகழ்ச்சியின்போது ‘கதி சக்தி-இந்தியாவில் அதிகரிக்கப்பட்ட டிஜிட்டல் உள்கட்டமைப்பின் துவக்கத்திற்கான பாதை' என்ற தலைப்பிலான வெள்ளை அறிக்கை ஒன்றும் வெளியிடப்பட்டது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்: https://pib.gov.in/PressReleseDetail.aspx?PRID=1859497